15.5.2023
SK
Úradný vestník Európskej únie
C 173/27
Žaloba podaná 21. marca 2023 – Európska komisia/Maltská republika (Vec C-181/23) (2023/C 173/37) Jazyk konania: angličtina Účastníci konania Žalobkyňa: Európska komisia (v zastúpení: C. Ladenburger, E. Montaguti, J. Tomkin, splnomocnení zástupcovia) Žalovaná: Maltská republika
Návrhy žalobkyne — určiť, že Maltská republika si tým, že zaviedla a uplatňovala inštitucionalizovaný program, akým je Program udeľovania maltského občianstva na základe naturalizácie za výnimočné služby prostredníctvom priamych investícií na základe článku 10 ods.
9 maltského zákona o občianstve (zmena č. 2) z roku 2020, a nariadenia o udeľovaní občianstva za výnimočné služby z roku 2020, teda program, ktorý ponúka naturalizáciu v prípade neexistencie skutočného prepojenia žiadateľov s krajinou výmenou za vopred určené platby alebo investície, nesplnila povinnosti, ktoré jej vyplývajú z článku 20 ZFEÚ a článku 4 ods.
3 ZEÚ, — uložiť Maltskej republike povinnosť nahradiť trovy konania.
Žalobné dôvody a hlavné tvrdenia Po zmene maltského zákona o občianstve v novembri 2013 Malta v roku 2014 zaviedla svoj prvý program občianstva pre investorov.
Program z roku 2014 bol následne v roku 2020 nahradený programom „Program udeľovania maltského občianstva na základe naturalizácie za výnimočné služby prostredníctvom priamych investícií“.
Nový režim bol zavedený maltským zákonom o občianstve (zmena č. 2) z roku 2020 a nariadením o udeľovaní občianstva za výnimočné služby z roku 2020.
Právo Únie bráni programom udeľovania vnútroštátneho občianstva investorom, ktoré umožňujú systematické udeľovanie štátnej príslušnosti členského štátu výmenou za vopred určené platby alebo investície v prípade neexistencie požiadavky skutočného prepojenia medzi štátom a dotknutými jednotlivcami.
Komisia sa domnieva, že maltský Program udeľovania občianstva na základe naturalizácie za výnimočné služby prostredníctvom priamych investícií (2020) predstavuje takýto nezákonný režim udeľovania občianstva investorom.
Vytvorením a zachovaním takéhoto režimu Malta ohrozuje a narúša podstatu a integritu občianstva Únie v rozpore s článkom 20 ZFEÚ a zásadou lojálnej spolupráce zakotvenou v článku 4 ods.
3 ZEÚ.
Žaloba podaná 24. marca 2023 – Európska komisia/Portugalská republika (Vec C-191/23) (2023/C 173/38) Jazyk konania: portugalčina Účastníci konania Žalobkyňa: Európska komisia (v zastúpení: C. Hermes a L. Santiago de Albuquerque, splnomocnení zástupcovia) Žalovaná: Portugalská republika